
Text rozhodnutia
Súd: Krajský súd Prešov Spisová značka: 5S/9/2020 Identifikačné číslo súdneho spisu: 8020200080 Dátum vydania rozhodnutia: 27. 05. 2020 Meno a priezvisko sudcu, VSÚ: JUDr. Eva Sláviková ECLI: ECLI:SK:KSPO:2020:8020200080.2 Uznesenie Krajský súd v Prešove v právnej veci žalobcu I. P., O. D. č. XX/XX, I., proti žalovanému Centrum právnej pomoci, kancelária Bratislava, Nám. Slobody 12, Bratislava, v konaní o správnej žalobe, takto r o z h o d o l : Zastavuje konanie a vec postupuje Okresnej prokuratúre Prešov ako orgánu príslušnému na konanie. o d ô v o d n e n i e : 1. František Piskura v podaní označenom ako "ŽALOBA, Podozrenie z páchania trestných činov a nečinnosti, Nezákonného, protiústavného odloženia podnetu. Neplnenie povinnosti" zo dňa 14.10.2019 uviedol, že žiada špeciálneho prokurátora SR, aby preveril, vyšetril a podal žalobu na Špeciálny trestný súd na tom skutkovom základe, že L.. K. M. ako riaditeľka Centra právnej pomoci zrejme zanedbala svoje povinnosti, nekonala a podľa názoru p. P. zrejme aj falšovala úradné doklady a svojvoľne vytvárala komisiu, ktorá podľa jeho názoru neexistuje. Namietal tú skutočnosť, že mu rozhodnutie spomínanej komisie nebolo predložené, nemá vedomosť kto ju zostavil, z akých členov sa skladá a ako boli títo členovia vybratý. Pán P. má podozrenie, že došlo k porušeniu právomoci verejného činiteľa. 2. Úradom špeciálnej prokuratúry Generálnej prokuratúry Slovenskej republiky bolo predmetné podanie p. P. zo dňa 14.10.2019 posúdené podľa jeho obsahu ako správna žaloba a následne bolo odstúpené Krajskému súdu v Bratislave z dôvodu príslušnosti. Krajský súd v Bratislave uznesením sp.zn. 2S/222/2019-41 zo dňa 20.11.2019 postúpil vec Krajskému súdu v Prešove ako miestne príslušnému na rozhodnutie vo veci. Krajský súd v Prešove uznesením č.k. 5S/9/2020-48 zo dňa 21.2.2020 vyzval žalobcu, aby doplnil podanie zo dňa 14.10.2019 a presne definoval žalobný návrh, t.j. aby uviedol, čoho presne sa podanou žalobou domáha, teda ako má súd vo veci rozhodnúť. Zároveň ho poučil o jeho procesných právach a povinnostiach. 3. Pán P. v podaní doručenom tunajšiemu súdu dňa 20.3.2020, teda v odpovedi na uvedenú výzvu správneho súdu, uviedol, že podaním zo dňa 14.10.2019 žiadal špeciálnu prokuratúru, aby preverila porušenie práva na spravodlivý proces a to v konaní riaditeľky Centra právnej pomoci v zmysle skutočností uvedených v žalobe zo dňa 14.10.2019. Zároveň uviedol, že čo sa týka uznesenia správneho súdu, ktorý ho vyzval na špecifikovanie žalobného návrhu, tak on nepodával žiadny návrh na Krajský súd v Prešove ale žiada o rozhodnutie špeciálnej prokuratúry a o podanie veci na Špecializovaný trestný súd. Predloženie jeho podania správnemu súdu považoval za nezákonný postup. 4. Podľa § 6 ods. 1 zákona č. 162/2015 Z.z. Správneho súdneho poriadku (ďalej len SSP) správne súdy v správnom súdnictve preskúmavajú na základe žalôb zákonnosť rozhodnutí orgánov verejnej správy, opatrení orgánov verejnej správy a iných zásahov orgánov verejnej správy, poskytujú ochranu pred nečinnosťou orgánov verejnej správy a rozhodujú v ďalších veciach ustanovených týmto zákonom. 5. Podľa § 177 ods.1 SSP správnou žalobou sa žalobca môže domáhať ochrany svojich subjektívnych práv proti rozhodnutiu orgánu verejnej správy alebo opatreniu orgánu verejnej správy. 6. Podľa § 178 ods.1 SSP žalobcom je fyzická osoba alebo právnická osoba, ktorá o sebe tvrdí, že ako účastník administratívneho konania bola rozhodnutím orgánu verejnej správy alebo opatrením orgánu verejnej správy ukrátená na svojich právach alebo právom chránených záujmoch. 7. Podľa § 55 ods.1, 3 SSP podanie je úkon určený správnemu súdu. Každé podanie posudzuje správny súd podľa jeho obsahu. 8. Podľa § 57 ods.1 SSP ak tento zákon na podanie nevyžaduje osobitné náležitosti, v podaní sa uvedie, a)ktorému správnemu súdu je určené, b)kto ho robí, c)ktorej veci sa týka, d)čo sa ním sleduje a e)podpis. 9. Podľa § 59 ods.1 SSP, ak ide o podanie vo veci samej, z ktorého nie je zrejmé, čoho sa týka a čo sa ním sleduje, alebo ide o podanie neúplné alebo nezrozumiteľné, správny súd uznesením vyzve toho, kto podanie urobil, aby podanie doplnil alebo opravil v lehote podľa § 58 ods. 2. 10. Podľa § 61 písm. a) SSP, žaloba je procesný úkon, ktorým fyzická osoba alebo právnická osoba uplatňuje právo na súdnu ochranu porušeného alebo priamo dotknutého práva alebo právom chráneného záujmu. 11. Podľa § 99 písm. b) SSP zistil taký nedostatok procesnej podmienky konania, ktorý nemožno odstrániť, a nebol dôvod na odmietnutie žaloby podľa § 98 ods. 1. 12. Procesnými podmienkami je potrebné rozumieť predpoklady, ktoré musia byť splnené na to, aby súd vo veci mohol konať a vec rozhodnúť. Tieto predpoklady v konaní pred správnym súdom vyplývajú z jednotlivých ustanovení Správneho súdneho poriadku. Súd je povinný ich skúmať počas celého konania a z úradnej povinnosti. Medzi základné procesné podmienky patrí aj existencia správnej žaloby. Žalobou sa v zmysle § 61 písm. a) SSP rozumie procesný úkon fyzickej osoby, ktorá si uplatňuje právo na súdnu ochranu porušeného práva alebo právom chráneného záujmu. Žaloba je právnym úkonom žalobcu, prostredníctvom ktorého sa prejavuje vôľa žalobcu navonok. Aby správny súd mohol vo veci konať a vec rozhodnúť je nevyhnutné, aby žalobca sa svojím podaním domáhal preskúmania rozhodnutia orgánu verejnej správy a jeho zrušenia z dôvodu, že ako účastník administratívneho konania bol rozhodnutím orgánu verejnej správy ukrátený na svojich právach. Danosť vôle je základným predpokladom každého právneho správania - tvorí podstatnú, neopomenuteľnú a ničím nenahraditeľnú (výkladom neodstrániteľnú) náležitosť právneho úkonu. 13. Poukazujúc na vyjadrenie pána I. P. zo dňa 20.3.2020 je zrejmé, že tento nemal vôľu sa prostredníctvom správnej žaloby domáhať ochrany svojich práv, ktoré mu boli porušené v administratívnom konaní. Z uvedeného podania jednoznačne vyplýva, že p. P. žiada špeciálneho prokurátora, aby prešetril konania riaditeľky Centra právnej pomoci, v ktorej konaní videl p. P. podozrenie zo spáchania trestného činu zneužívania právomoci verejného činiteľa. Na základe uvedeného je nevyhnutné konštatovať, že podanie p. P. zo dňa 14.10.2019 nemožno posúdiť ako správnu žalobu, keďže tento výslovne v odpovedi na výzvu na odstránenie vád podania uviedol, že nepodával správnu žalobu ani nemá záujem o to, aby vo veci rozhodol správny súd, preto z uvedeného nie je možné žalobcovi vnútiť, že jeho podanie je správnou žalobou, na základe ktorej sa preskúmava zákonnosť rozhodnutí Centra právnej pomoci, keďže z podaní uvedenej osoby je zrejmé, že táto sa domáha ochrany svojich práv prostredníctvom prokuratúry. Na základe uvedených skutočností správny súd nemá právomoc o jeho predmetnom podaní pána I. P. konať. 14. Podľa § 18 SSP, ak správny súd zistí, že vec nepatrí do právomoci súdov, konanie zastaví; ak možno zistiť iný orgán, do ktorého právomoci vec patrí, správny súd mu vec po zastavení konania uznesením postúpi. 15. Nedostatok návrhu na začatie konania (neexistencia správnej žaloby) a s tým spojená neexistencia právomoci správneho súdu rozhodnúť o podaní p. P. zo dňa 14.10.2019 je neodstrániteľným nedostatkom podmienky konania, preto správny súd postupom podľa § 99 písm. b) SSP v spojení s § 61 písm. a) SSP a 18 ods. 1 SSP konanie zastavil. 16. Podľa § 31 ods. 1, 2 zákona č. 153/2001 Z.z. o prokuratúre prokurátor vykonáva svoju pôsobnosť v rozsahu ustanovenom zákonom aj na základe podnetu, pričom je oprávnený vykonať opatrenia na odstránenie zistených porušení, ak na ich vykonanie nie sú podľa osobitných zákonov výlučne príslušné iné orgány. Podnetom sa rozumie podanie, ktoré smeruje k tomu, aby prokurátor vykonal opatrenia v rozsahu svojej pôsobnosti. 17. Podľa §32 ods. 2 zákona o prokuratúre, podnet musí obsahovať, komu je určený, akej veci sa týka, kto ho podáva, proti komu smeruje, čoho sa podávateľ podnetu domáha a odôvodnenie podnetu. Podnet musí byť datovaný a podpísaný podávateľom podnetu alebo jeho zástupcom. Ak sa podávateľ podnetu domáha preskúmania zákonnosti rozhodnutia alebo opatrenia, k podnetu priloží aj napadnuté rozhodnutie alebo opatrenie a uvedie dôvody, pre ktoré považuje toto rozhodnutie alebo opatrenie za nezákonné. Ak nemôže k podnetu priložiť napadnuté rozhodnutie alebo opatrenie, musí uviesť jeho spisovú značku, dátum jeho vydania a orgán, ktorý ho vydal, a ak ani to nie je možné, musí aspoň uviesť, kedy a ako sa o rozhodnutí alebo opatrení dozvedel. 18. Podľa §33 ods. 3 zákona o prokuratúre, ak prokurátor zistí, že na vybavenie podania je príslušný iný orgán, postúpi ho príslušnému orgánu a o postúpení podania upovedomí jeho podávateľa najneskôr do 15 dní od pridelenia podania na vybavenie. 19. Podľa §34 ods. 1 zákona o prokuratúre podnet možno podať na ktorejkoľvek prokuratúre. Vedúci služobného úradu je povinný zabezpečiť prijímanie podnetov v úradných hodinách určených na prijímanie podnetov. 20. Podľa § 36a ods. 1 zákona o prokuratúre pri vybavovaní podnetu je prokurátor povinný prešetriť všetky okolnosti rozhodné pre posúdenie, či došlo k porušeniu zákona alebo iného všeobecne záväzného právneho predpisu, či sú splnené podmienky na podanie žaloby na súd, návrhu na začatie konania alebo opravného prostriedku, či je dôvod na vstup do už začatého konania pred súdom alebo na vykonanie iných opatrení, na ktoré je podľa zákona oprávnený generálny prokurátor alebo prokurátor. Prokurátor pri vybavovaní podnetu prihliada na všetky skutočnosti, ktoré počas prešetrovania vyšli najavo. 21. Podľa § 36b ods. 1 zákona o prokuratúre, prokurátor môže požiadať podávateľa podnetu o podanie vysvetlenia alebo o predloženie písomnosti potrebnej na vybavenie podnetu, ak ju má podávateľ podnetu vo svojej dispozícii. 22. Podľa §48 ods. 3 zákona o prokuratúre, na vykonávanie dozoru nad zachovávaním zákonnosti ostatnými orgánmi je príslušný okresný prokurátor a v rozsahu ním určenom jemu podriadení prokurátori. 23. Podľa § 43 ods. 1 zákona o prokuratúre okresná prokuratúra a)zabezpečuje plnenie úloh patriacich do pôsobnosti okresného prokurátora, b)prijíma oznámenia o skutočnostiach nasvedčujúcich tomu, že bol spáchaný trestný čin, a zabezpečuje ich vybavenie, c)podieľa sa na plnení úloh vyplývajúcich z osobitných zákonov, medzinárodných zmlúv vyhlásených spôsobom ustanoveným zákonom a právne záväzných aktov Európskej únie, d)plní ďalšie úlohy podľa pokynov okresného prokurátora a ostatných nadriadených prokurátorov. 24. S poukazom na citované ustanovenia správny súd po zastavení konania postupuje vec okresnej prokuratúre Prešov na vybavenie podania p. P. zo dňa 14.10.2019, nakoľko z vyjadrení uvedenej osoby je správnemu súdu zrejmé, že tento nepodal všeobecnú správnu žalobu a ani nemá záujem na preskúmaní rozhodnutí Centra právnych služieb správnym súdom ale svoje podanie adresuje prokuratúre a žiada, aby práve tento orgán o jeho podaní rozhodol, preto je v kompetencií prokuratúry posúdiť charakter podania pán P., teda či sa jedná o podnet podľa § 31 a nasl. zákona č. 153/2001 Z.z., resp. či sa jedná o oznámenie skutočností nasvedčujúcich tomu, že bol spáchaný trestný čin a následného zabezpečenia vybavenia tohto oznámenia, pri rozhodovaní ktorého je prokuratúra oprávnená p. P. predvolať za účelom odstránenia nejasnosti. 25. Keďže v danej právnej veci nie je daná právomoc krajského súdu konajúceho ako správneho súdu, tento v súlade s vyššie uvedenými skutočnosťami a citovaným zákonnými ustanoveniami rozhodol tak, že konanie vo veci predmetnej správnej žaloby zastavil a následne túto vec postupuje Okresnej prokuratúre Prešov ako orgánu v zmysle § 18 ods. 1 SSP oprávnenému na konanie. 26. Toto rozhodnutie prijal senát krajského súdu v pomere hlasov 3 : 0. Poučenie: Proti tomuto rozsudku je prípustná kasačná sťažnosť, ktorá musí byť podaná v lehote jedného mesiaca od doručenia rozhodnutia krajského súdu oprávnenému subjektu. V kasačnej sťažnosti sa musí okrem všeobecných náležitostí podania podľa § 57 uviesť označenie napadnutého rozhodnutia, údaj, kedy napadnuté rozhodnutie bolo sťažovateľovi doručené, opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 sa podáva (ďalej len „sťažnostné body“), návrh výroku rozhodnutia (sťažnostný návrh). Sťažnostné body možno meniť len do uplynutia lehoty na podanie kasačnej sťažnosti. Sťažovateľ musí byť v konaní o kasačnej sťažnosti zastúpený advokátom. Kasačná sťažnosť a iné podanie sťažovateľa musia byť spísané advokátom.

